雪歌
作者：陸游
朝代：宋

paragraphs: 黑雲黯黯如翻鴉，急霰颯颯疑投沙。
初聞萬竅號地籟，已見六出飛天花。
寧論異事吠群犬，且喜和氣連千家。
穿簾投隙矜嫵媚，平坑塞谷迷谽谺。
遥遥林塔出玉筍，渺渺江路蟠修蛇。
扣門方擬貰鄰酒，篝火更欲尋僧茶。
懸知朝士集闕角，靴聲入賀趨正衙。
吾衰久矣尚何說，所幸一稔均幽遐。